## Odluka o uvjetima i postupku za osnivanje i rad predstavništva strane banke u Republici Hrvatskoj

### NN 17/2003 (4.2.2003.), Odluka o uvjetima i postupku za osnivanje i rad predstavništva strane banke u Republici Hrvatskoj

# HRVATSKA NARODNA BANKA

235

Na temelju članka 25. i članka
39. stavka 2. pod i) Zakona o Hrvatskoj narodnoj banci (»Narodne novine«, br.
36/2001.) i članka 56. stavka 4. Zakona o bankama (»Narodne novine«, br.
84/2002.) guverner Hrvatske narodne banke dana 21. siječnja 2003. donosi

## ODLUKU

### O UVJETIMA I POSTUPKU ZA OSNIVANJE I RAD PREDSTAVNIŠTVA STRANE BANKE U REPUBLICI HRVATSKOJ

I. OPĆE ODREDBE

(1) Ovom odlukom pobliže se
propisuju uvjeti i postupak za osnivanje i rad, vođenje registra i nadzor
predstavništva strane banke u Republici Hrvatskoj (u nastavku teksta:
predstavništvo).

(2) Pod stranom bankom
podrazumijeva se banka čije je sjedište izvan područja Republike Hrvatske i
izvan područja države članice Europske unije.

II. OSNIVANJE, PRAVNI STATUS I
TVRTKA

(1) Predstavništvo se može
osnovati nakon što banka osnivač od Hrvatske narodne banke dobije odobrenje za
osnivanje.

(2)
Predstavništvo može osnovati jedna strana banka ili više njih.

(3)
Predstavništvo posluje pod tvrtkom osnivača s naznakom da je riječ o
predstavništvu.

(4)
Predstavništvo nije pravna osoba, sastavni je dio osni­vača i posluje za račun
osnivača.

(5)
Osnivač može na području Republike Hrvatske osnovati i više ogranaka
predstavništva.

III. REGISTAR PREDSTAVNIŠTA

(1) Hrvatska narodna banka vodi
Registar predstavništva stranih banaka u Republici Hrvatskoj (u nastavku
teksta: Registar).

(2)
Predstavništvo ne može započeti s radom prije upisa u Registar.

(3) Na temelju zahtjeva osnivača
guverner Hrvatske narodne banke donosi rješenje o upisu predstavništva u
Registar. Rješenje sadrži podatke o sjedištu predstavništva, odgovornim
osobama, sjedištu ogranaka i sl. Na temelju guvernerova rješenja obavljaju se
upisi u Registar i sve promjene.

(4)
Upis predstavništva i sve promjene u Registru Hrvatska narodna banka obavit će
uz predočenje dokaza o uplati upravnih pristojba.

(5)
Hrvatska narodna banka obavit će na temelju zahtjeva osnivača ili rješenja o
oduzimanju odobrenja za osnivanje pred­stavništva brisanje predstavništva iz
Registra.

(6)
Ako je osnivač ili jedan od osnivača predstavništva izgubio odobrenje za rad,
dužan je podnijeti zahtjev za brisanje iz Registra odnosno izvršiti promjenu
tvrtke predstavništva u Registru.

IV. POSLOVI

(1) Predstavništvo može
obavljati samo poslove istraživanja tržišta i predstavljanja osnivača.

(2)
Predstavništvo ne smije pružati bankovne ni ostale financijske usluge u
Republici Hrvatskoj.

(3)
Predstavništvo je dužno pridržavati se u svom radu propisa Republike Hrvatske.

V. IZDAVANJE ODOBRENJA ZA
OSNIVANJE PREDSTAVNIŠTVA

(1) Uz zahtjev za izdavanje
odobrenja iz točke III. pod 3. ove odluke potrebno je priložiti:

1)
odluku strane banke o osnivanju predstavništva

2)
izvadak iz sudskog registra ili bilo kojeg drugog odgo­varajućeg registra
države u kojoj se nalazi sjedište matične banke

3)
statut ili druga odgovarajuća pravila banke osnivača predstavništava (matične
banke)

4)
revidirana poslovna izvješća matične banke za posljednje tri poslovne godine

5)
popis osoba koje će upravljati predstavništvom i njihov životopis

6)
podatke o sjedištu (adresi) predstavništva i o poslovnom prostoru

7)
potvrdu institucije za nadzor banke osnivača da je ona odobrila osnivanje predstavništva
u Republici Hrvatskoj ili potvrdu da takvo odobrenje nije potrebno

8)
ovjerenu izjavu banke osnivača da će izmiriti sve obveze koje nastanu u
Republici Hrvatskoj u svezi s radom predstav­ništva i

9)
dokaz o uplati upravnih pristojba.

(2)
Svi prilozi uz zahtjev za izdavanje odobrenja moraju biti u izvorniku i
ovjereni prijevodi na hrvatski jezik.

(3)
Hrvatska narodna banka odlučit će na temelju potpune dokumentacije u roku od 60
dana o zahtjevu za osnivanje pred­stavništva.

(4)
Hrvatska narodna banka može odbiti zahtjev banke za osnivanje predstavništva:

1)
ako se u mišljenje institucije ovlaštene za nadzor banke osnivača ne može sa
sigurnošću pouzdati i ne postoji mogućnost ostvarivanja suradnje između te
institucije i Hrvatske narodne banke.

2)
ako je banka na bilo koji način povezana s financiranjem terorističkih
aktivnosti, pranjem novca i sl. ili ako postoje indicije za to.

(5)
Ako predstavništvo osniva više banaka uz zahtjev za izdavanje odobrenja za
osnivanje potrebno je za svaku banku osnivača priložiti dokumentaciju iz stavka
1. i 2. ove točke.

(6)
Rješenje Hrvatske narodne banke o zahtjevu za izdavanja odobrenja za osnivanje
predstavništva konačno je i protiv njega se može pokrenuti upravni spor.

VI. ODUZIMANJE ODOBRENJA ZA
OSNIVANJE PREDSTAVNIŠTVA

(1) Hrvatska narodna banka
donijet će rješenje o oduzimanju odobrenja za osnivanje predstavništva:

1)
ako predstavništvo obavlja poslove koji nisu navedeni točkom IV. pod 1) ove
odluke

2)
ako predstavništvo ne počne poslovati unutar dvanaest mjeseci od izdavanja
odobrenja za osnivanje

3)
ako nadzorom poslovanja utvrdi nepravilnosti i nezakonitosti u radu bitne za
rad predstavništva

4)
ako osnivač izgubi odobrenje za rad

5)
ako je odobrenje izdano na temelju neistinite dokumentacije ili

6)
ako se utvrdi da su banka osnivač ili predstavništvo na bilo koji način
povezani s financiranjem terorističkih aktivnosti, pranjem novca i sl.

(2)
Ako je predstavništvo osnovalo više osnivača, a netko od njih izgubi odobrenje
za rad, potrebno je o tome obavijestiti Hrvatsku narodnu banku i izvršiti
promjene u Registru kako je propisano točkom III. pod 6) ove odluke.

(3)
U rješenju o oduzimanju odobrenja za osnivanje Hrvat­ska narodna banka odredit
će rok za prestanak rada predstav­ništva, koji ne može biti duži od 90 dana od
dana kad je postalo konačno.

(4)
Rješenje Hrvatske narodne banke o oduzimanju odobrenja za osnivanje
predstavništva konačno je i protiv njega se može pokrenuti upravni spor.

VII. NADZOR POSLOVANJA

Nadzor primjene propisa
Republike Hrvatske u radu predstavništava obavljaju Hrvatska narodna banka i
drugi organi u sklopu svojih nadležnosti.

VIII. PRIJELAZNE I ZAVRŠNE
ODREDBE

(1) Predstavništva banaka koja
su poslovala na dan stupanja na snagu ove odluke nastavljaju poslovati na način
i po uvjetima koji su propisani ovom odlukom.

(2)
Ova se odluka primjenjuje i na banke osnivače predstavništva čije je sjedište u
državi članici Europske unije dok Republika Hrvatska ne postane punopravni član
u Europskoj uniji.

(3)
Danom stupanja na snagu ove odluke prestaje važiti Odluka o potanjim uvjetima
za osnivanje i rad predstavništava inozemnih banaka u Republici Hrvatskoj
(»Narodne novine«, br. 32/1999. i 99/1999.).

(4) Ova odluka stupa na snagu
osmog dana od dana objave u »Narodnim novinama«.

O.
br. 21-020/01-03/ŽR
Zagreb, 21. siječnja 2003.

Guverner
Hrvatske narodne banke
**dr. sc. Željko Rohatinski**, v. r.

if !supportEmptyParas endif

Odluka, NN 17/2003-235